b'\n_START_ARTICLE_\nSaadj\xc3\xa4rve Rattaaed\n_START_PARAGRAPH_\nSaadj\xc3\xa4rve Rattaaed on endine spordiehitis Tartu maakonnas Tartu vallas Tormi k\xc3\xbclas Piibe maantee \xc3\xa4\xc3\xa4res, tollase haldusjaotuse j\xc3\xa4rgi Tartumaal \xc3\x84ksi kihelkonnas._NEWLINE_V\xc3\xb5ssakasvanud kurvides kaldpindne ringrada on osaliselt s\xc3\xa4ilinud. Ehitisest on n\xc3\xa4htav vana velodroom ja m\xc3\xa4lestuskivi, mis p\xc3\xbchendatud 1896. aastal asutatud Saadj\xc3\xa4rve Jalgratta S\xc3\xb5itjate Seltsile - esimesele eesti spordiseltsile._NEWLINE_Kivi paigaldati J\xc3\xb5geva jalgrattaspordi veteranide poolt 1986. aastal, kui m\xc3\xb6\xc3\xb6dus 100 aastat rattas\xc3\xb5itjate seltsi asutamisest. Endise rattaaia t\xc3\xa4histamisel ja m\xc3\xa4lestuskivi paigaldamisel oli suur osa Kalev Raudsepal ning jalgrattaspordi veteranidel.\n_START_SECTION_\nAjalugu\n_START_PARAGRAPH_\nTartumaal, Saadj\xc3\xa4rve vallas s\xc3\xbcndinud Karl Vestel pidas samas kaupmeheametit. Tema teened on m\xc3\xa4rkimisv\xc3\xa4\xc3\xa4rsed kogu Eesti spordiajaloos. 1896. aastal hakkas ta Saadj\xc3\xa4rvele organiseerima rattas\xc3\xb5itjate seltsi. P\xc3\xa4rast pikki vaidlusi ja koosk\xc3\xb5lastamisi registreeriti 20. detsembril 1896. aastal Saadj\xc3\xa4rve Jalgratta S\xc3\xb5itjate Seltsi p\xc3\xb5hikiri. See oli esimene maal tegutsev eestlaste spordiselts Tsaari-Venemaal. Veebruaris 1897 valiti seltsi juhatus, mille esimeheks sai Vestel. Tema eestvedamisel hakati sama aasta kevadel Tormi talu maadele rajama rattas\xc3\xb5idu ringrada. Treki maa renditi Tormi talu omanikult J. Torrimilt. Selle ehitamisel olid abiks \xc3\xbcmbruskonna talumehed. L\xc3\xa4hte kruusaaugust veeti kruusa, enne kevadt\xc3\xb6\xc3\xb6de algust j\xc3\xb5uti kohale vedada ka puit ja savi. T\xc3\xb6\xc3\xb6deks kasutati p\xc3\xbchap\xc3\xa4evi, hilis\xc3\xb5htuid ja isegi \xc3\xb6\xc3\xb6tunde. Rattaaia avamine toimus 20. juunil 1897. Tee \xc3\xb5nnistas sisse tollane Maarja-Magdaleena koguduse \xc3\xb5petaja Franz Hollmann. Ringraja pikkus oli 355,6 meetrit, st 1/3 versta ja oli sama pikk kui Tartuski._NEWLINE_Augustis peetud avav\xc3\xb5istluste kohtunikeks olid Tartu linna parimad jalgratturid Hint ja R\xc3\xbcter ning kohalik s\xc3\xb5idujuht S\xc3\xb5ber. V\xc3\xb5itjaks tuli Karl Vestel, kes s\xc3\xb5itis 2 versta 2 minuti 37,2 sekundiga. V\xc3\xb5idus\xc3\xb5ite korraldati usinalt, kaasa teha lubati ka linnarahval, kes olid varem keeldunud maamehi tunnustamast. Seltsi tegevusaeg j\xc3\xa4i l\xc3\xbchikeseks, p\xc3\xb5hjuseks peetakse t\xc3\xbcli Tormi talu peremehega, kelle hinge ei mahtunud seltsi agar tegevus; v\xc3\xb5imalik, et ka tulud. T\xc3\xbcli algas rendi suurendamise p\xc3\xa4rast, mis viis rendilepingu l\xc3\xb5petamiseni ja seltsi likvideerimiseni 1912. Kokku tegutseti 16 aastat.'